堯明以五詩賮行辭意激昂欽玩無已輙用第五首次韻爲報聊發一笑
作者：李綱
朝代：宋

paragraphs: 吹臺一罇酒，平昔接英遊。
棘闈澹墨榜，曾見成名秋。
焉知江海上，乃復同唱酬。
子如清廟器，端俟識者收。
又如御厨珍，可用三公羞。
髙志凛冰雪，妙語鏘琳球。
三年未飛鳴，一舉宜無儔。
我已謝世網，逝將老一丘。
願子勉自愛，食肉鄙虎頭。
名節乃難立，富貴良易求。